Document ID: /roh_data/filtered/fineweb-2-filterrobots_roh.jsonl.gz/62104

Uss èsi definitiv: Il suveran grischun va d'accord da renovar cumplettamain il bajetg istoric a Cuira, per realisar là la sedia per la nova Dretgira superiura. Bun 70% han ditg Gea al credit da 29,2 milliuns francs.
Resultat
La decisiun per il credit è stada in zic pli dispitaivla che quel da la refurma da la giustia sco tala. Tuttina han bunamain tuttas vischnancas ditg Gea ad il credit da 29,2 milliuns francs.
Be la vischnanca da Ferrera e la vischnanca da Rongellen han refusà stgars il credit. Ferrera cun 5 vuschs Gea e 5 vuschs Na e Rongellen mintgamai cun 9 vuschs per ed encunter.
Be paucs e paucas a l'urna
La participaziun a la votaziun è dentant stada bassa cun radund 24%. Quai na fa dentant betg surstar, damai che la refurma n'ha strusch procurà per discussiuns ordavant e damai che tut las partidas grischunas han proponì d'acceptar quella.
Funtauna votaziuns GR
RTR sa basa sin las datas che la Chanzlia chantunala dal Grischun metta a disposiziun. Quellas èn da chattar sin https://abstimmungen.gr.ch/.
Per tge vai?
Actualmain sa chattan la Dretgira chantunala e la Dretgira administrativa dal Grischun èn differents lieus a Cuira. Cun la fusiun ad ina suletta dretgira – la Dretgira superiura – dovra quella ina nova sedia. Perquai duai il bajetg statal en la Grabenstrasse 30 vegnir sanà ed engrondì. En il bajetg istoric sa chatta actualmain anc l'Uffizi per la construcziun bassa dal Grischun.
La fusiun da las dretgiras fa part da la refurma da giustia, ch'è medemamain stada en votaziun. La refurma ha survegnì cler sustegn dal suveran.